  Анжелика Тихонова корреспондент Удмуртиысь йӧскалык ӵектосъёс 2018-тӥ но 2019-тӥ аръёсы ортчем «Россия: этнический комфорт» огъяросси вожвылъяськонъёслы йылпумъянъёсъя лулчеберетъя но йӧслыкъя туала ӵектосъёсын кык томъем издание пыризы. Со сярысь Россиысь калыкъёслэн лулчеберетсыя центрлэн «ВКонтакте» мерлыко вотэсысь огиназ ивортӥзы. «Россия: этнический комфорт» нимо кык томъем антологие йӧскалык лулчеберетэз утён но азинтон, граждан обществоез юнматон уже ӧръям тужгес тунсыкоосыз улосвыл но муниципал ӵектосъёс пыризы. Бичетъёс лулчеберетъя ужъюртъёсын, йӧскалык политика бордын ужасьёслы тунсыко луоз 2018-тӥ ар понна книгае Ижкарысь Калык творчествоя элькун юртлэн «Просветительские и образовательные молодёжные этно-проекты» но «Проекты, направленные на сохранение и развитие культурного наследия народов России» номинациосын вормем Финн-угор дуннеысь нылпиослы но егитъёслы эктонъя калыккуспо «Мост» лагерьлэн но «Сӥзьыл пӧртмаськон» йылолэз улӟытонлэн ӵектосъёссы пыризы. 2019-тӥ ар понна томе Россиысь финн-угор лулчеберетъя центрлэн ӵектэмезъя Сяме пырем ӟуч лулчеберетъя «Высокий берег» этнографи ӵектосэз, Егитъёслэн йӧскалык лулчеберетсыя «Тангыра» фестивалез но Нылкышно творчествоя «Чеберай» марафонэз пыртӥзы.  Тодэ вайытом, 17-21 куарусёнэ Удмуртиын финн-угор калыкъёслэн «Воршуд» калыккуспо фестивалязы Удмуртиысь, Коми Элькунысь, Башкортостанысь, Марий Элысь, Киров улосвылысь егитъёслэн коллективъёссы ас калыкъёссылэсь лулчеберетсэс возьматозы.  Тегъёс: Удмуртия удмуртъёс книгаос йӧскалыкполитика  